Signe Munk (SF), 2020-02-20:
Vi står med en klimakrise.
Vi står med en klimalov, som præsenterer et reduktionsmål på 70 pct. i 2030.
Vi har problemet, vi har rammeloven, og nu mangler vi de virkemidler, der skal til for at indfri klimahandling.
Der er ingen tvivl om, at løsningen på klimakrisen eller indfrielsen af ambitionerne i klimaloven ikke kommer af sig selv; der skal politisk handling til.
Når vi ser på transportsektoren, kan vi jo se, at den udgør en stor del af udledningerne.
Det fremhævede ministeren også indledningsvis.
Vi kan også se, at omstillingen altså ikke sker af sig selv.
Transportsektorens udledninger er gået en anelse op her de seneste år, og kigger vi på fremskrivningen, står de i bedste fald bomstille frem mod 2030.
Den nuværende politik for elbiler, elektrificering af jernbanen og også iblanding af biobrændstoffer i de flydende brændstoffer er langtfra ambitiøs nok til at indfri vores klimamål.
I SF's øjne er selv politikken for rugbrødsmotoren ikke engang ambitiøs nok – vi er ved at ende med at være en bilnation i stedet for en cykelnation.
Vi skal se hele vejen rundt, når vi skal se på, hvordan transporten skal indrettes på en mere klimavenlig måde i fremtiden.
Der skal handling til.
Der er også potentiale for varebilerne i forhold til elektrificering, men kigger vi på den tunge transport, er der jo en udfordring.
Det ser ikke lige ud, som om man på den korte bane kan elektrificere den tunge transport – om det er lastbiler, om det er skibsfart over længere afstande, eller om det er fly.
Samtidig er det også bare sådan, at de diesel- og benzinbiler, der ruller på vejene i dag – de nye biler, danskerne har købt for nylig – også vil være på vejene en del år frem, desværre.
Det er derfor, at vi bare må erkende, at vi, når vi snakker om drivmidler i transporten, har brug for at se på både elektrificering, selvfølgelig, men i særdeleshed også på den del, der handler om de flydende brændstoffer i tanken.
Vi mener, der bør laves en brændstoflov, som har karakter af en VE-brændstoflov i stedet for en biobrændstoflov, som vi kender i dag.
En sådan lovgivning vil kunne fremme klimaet og de bedste brændstoffer, der findes her og nu, målt ud fra CO 2 -fortrængning i stedet for ud fra, hvor billige de er.
Det betyder, at i fremtiden skal iblandingen have fokus på at have en kerne, hvor der er fokus på CO 2 -fortrængning i brændstofferne i stedet for graden af bioiblanding.
Et element i sådan en lovgivning forestiller vi os er et krav om CO 2 -fortrængning, der løbende øges – selvfølgelig over længere tid –
for det, som vi også er enige om her både i forhold til det forslag til vedtagelse, der er lagt frem, og det, som flere ordførere også har været inde på, er, at det er vigtigt med en langsigtet plan for nye drivmidler i transporten.
I SF mener vi også, at det er vigtigt, at når man ser på CO 2 -fortrængning, er det ikke nok bare at se på biobrændstof i forhold til fossilt brændstof.
Man skal også se på de indirekte klimapåvirkninger, der er.
På sådan klimaswahili hedder det ILUC-kriterierne, men det, det egentlig handler om, er jo også at se på, hvad det er for en klimapåvirkning, der er af det indirekte brug af land ved f.eks. udledning af førstegenerationsbiobrændstoffer.
Ud over et nyt paradigme i vores brændstoflovgivning til et VE-brændstoffokus og til CO 2 -fortrængning har vi også brug for at få lavet en strategisk planlægning af forskning, udvikling og demonstration af nye brændstoffer og drivmidler.
Det betyder selvfølgelig, at vi skal kigge på, om vi strategisk går til det på den rigtige måde i forhold til power-to-x eller strøm-til-noget, som både fru Anne Paulin og jeg er begyndt at oversætte power-to-x til.
Vi kommer fra Jylland, og så kan man godt få lyst til at få forjysket udtrykkene.
Men i bund og grund handler det her i forhold til den politiske indsats om, at vi får lavet en strategisk indsats på området.
Jeg har et håb om, at vi både med den debat, vi har i dag, og med det forslag til vedtagelse, der er lagt frem, bliver indbudt snarest muligt til forhandlinger om at få lavet en VE-brændstoflov – og helst inden sommerferien.